google/wiki40b huggingface dataset:
Alessia Trost

Idrettskarriere

Trost vant både Ungdoms-VM i friidrett 2009, Ungdoms-VM i friidrett 2009 og European Youth Olympic Festival 2009. Ved Sommer-OL for ungdom 2010 kom hun på 2.-plass med 1,86 meter, bak russiske Marija Kutsjina som hoppet 1,89. Hun fikk ikke medalje ved junior-EM i friidrett 2011, der hun kom på 4.-plass. 
Ved junior-VM i friidrett 2012 i Barcelona hoppet hun 1,91 i finalen, og vant dette mesterskapet, foran Lissa Labiche og Marija Kutsjina. Ved det italienske mesterskapet innendørs kom hun på 4.-plass. 
I 2013 vant hun sitt første italienske seniormesterskap, da hun vant det italienske mesterskapet innendørs i februar. Hun hoppet 1,95, og slo Enrica Cipolloni med 13 cm. Hun vant også det italienske mesterskapet utendørs, med høyden 1,90. Ved EM i friidrett innendørs 2013 kom hun på 4.-plass. Hun ble tatt ut til Lag-EM i friidrett 2013, der Italia deltok i Super League, og Trost kom der på 2.-plass, bak Kutsjina, og skaffet med det 10,5 poeng i lagkonkurransen, der Italia kom på 7.-plass. Hun deltok også i U23-EM i friidrett 2013, der hun satte personlig rekord og mesterskapsrekord da hun vant høydekonkurransen med 1,98 meter. Ved VM i friidrett 2013 i Moskva kom hun på 7.-plass med 1,93. 
Hun ble igjen italiensk mester utendørs i 2014, og deltok ved EM i friidrett 2014, der hun kom på 9.-plass med 1,90 meter.
Hun vant det italienske mesterskapet innendørs i 2015, og ble kvalifisert til EM i friidrett innendørs 2015 i Praha. Der hoppet hun 1,97 i finalen, og kom på 2.-plass bak Marija Kutsjina, som hadde samme høyde. Hun deltok igjsn ved Lag-EM i friidrett 2015 i Tsjeboksary, der hun kom på 8.-plass med 1,94 meter. Ved U23-EM i friidrett 2015 i juli vant hun gull i høyde, foran Nafissatou Thiam og Iryna Heraschenko.
Etnopluralisme

Etnopluralisme er en ideologi som går ut på at ulike etnisiteter skal leve adskilt i hver sine land. Ifølge sine målbærere betrakter den alle folkeslag og kulturer som unike og likeverdige. 
Ideologien blir klassifisert som en del av en ekstrem høyreorientert bevegelse med nyfascistiske, nynazistiske og ekstremnasjonalistiske innslag. Tilhengere av etnopluralisme motsetter seg slike betegnelser. Etnopluralismens ideer kjennetegner også identitærbevegelsen. Sverigedemokratene (prinsipprogrammet i 2011) og Svenska motståndsrörelsen omfatter etnopluralistisk ideologi. I Sverige innebar «etnopluralisme» en begrepsmessig nyorientering der sjargong som «svenskfiendtlig» og «omvendt rasisme» ble vanlig. På 2000-tallet var det særlig den nynazistiske Nordiska förbundet som arbeidet for en slik nyorientering med sikte på å drive «kulturkamp». Ifølge Aftonbladet argumenterer høyreekstreme i Sverige for etnopluralisme og deler målsetting med nynazister samtidig som de tar avstand fra nazismen og dens språkbruk.
Etnopluralister mener det er nødvendig å holde kulturer og etnisiteter adskilt for at de ikke skal dø ut gjennom for mye påvirkning fra andre, men anser innvandring i små mengder som naturlig og berikende. Etnopluralismens hovedpoeng er at alle etniske grupper bør ha rett til selv å definere og ivareta sin egenart, samtidig som man ikke verdirangerer gruppene mot hverandre. Etnopluralismen legger vekt på at ulike etniske grupper skal bo på hver sin steder - dette samsvarer med nasjonalismen ide om sammenfall mellom folkeslag og statens territorium, samtidig som etnisk homogene områder kan tenkes å utgjøre både mindre (for eksempel byer) og større (for eksempel verdensdeler) områder.
Ifølge professorene i statsvitenskap Kurt Lenk og Stefan Borrmann, som begge er spesialisert på forskning om høyreekstreme miljøer, er motivasjonen bak begrepet «etnopluralisme» å skjule at det er en sosialdarwinistisk ideologi ved å unngå betente begreper som «rase» og «raseskille». Den fremtredende etnopluralisten Alain de Benoist benekter dette. Elisabeth Åsbrink mener «etnopluralisme» er rasisme uten ordet «rase».
Statsadvokatembedet i Graz tiltalte i mai 2018 sytten styremedlemmer og aktivister i den østerrikske organisasjonen Identitäre Bewegung Österreich (IBÖ) for hets mot fremmede folkeslag, dannelsen av en organisert kriminell gruppe, vandalisme og trusler. Blant dem er bevegelsens mest kjente skikkelse, Martin Sellner, som er en av de ledende talspersoner for etnopluralismen. De tiltalte ble frikjent for anklagene og hets, men noen av dem ble dømt for mindre alvorlige lovbrudd i forbindelse med forskjellige aksjoner, blant annet «Integrasjon er løgn» (Integration ist Lüge). Per utgangen av juli 2018 var dommen ennå ikke rettskraftig, og det var ikke bestemt hvorvidt den kom til å bli anket.
Pozzolana

Pozzolana elle pulvis puteolanus på latin er en type vulkansk aske, som siden oldtiden er blitt brukt som byggemateriale. Den inngår i romerske betong, som romerne kalte opus caementicium.
Pozzelana består av svært finkornet silisiumdioksid (kvarts) eller en kombinasjon av kvarts og aluminiumoksid. Navnet kommer fra Pozzuoli i Italia, som var en av hovedkildene for denne type akse i Romerriket. I dag brukes uttrykket om alle typer pimpstein eller vulkansk aske som består av finknust vulkansk glass og som brukes som pozzolan. Begrepet «pozzolan» dekker imidlertid alt slikt støv, uavhengig av opphav, mens «pozzolana» spesifikt brukes om pozzolan av vulkansk opprinnelse.
Virtuelt vann

Virtuelt vann er en betegnelse på hvor mye vann det krever å produsere en vare. Vanninnholdet i en vare er i de aller fleste tilfeller neglisjerbart sammenliknet med den vannmengden som ble brukt under produksjonsprosessen, og derfor er konseptet omtalt som virtuelt vann.
Virtuelt vann er nå i bruk for å synliggjøre flyten av vann i internasjonal handel. 
Handel kan spare mye vann hvis vann-intensive varer produseres et sted der mye vann er tilgjengelig og eksporteres til tørrere områder. Eksempelvis er det anslått av eksporten av hvete, mais og durra fra USA til Mexico sparer 8,5 milliarder m3 vann årlig, da det kreves 7,1 milliarder m3 ferskvann å produsere dette i USA, mens det i Mexico ville konsumert 15,6 milliarder m3.
Michael Rosen

Liv

Han vokste opp i Harrow, med foreldre som begge var lærere. Han studerte ved Wadham College, University of Oxford, og begynte å arbeide for BBC i 1970. Han sluttet der etter to år, og ble frilanser, samtidig som han studerte ved National Film School.
Han har senere tatt en mastergrad i barnelitteratur i 1993, og en Ph.D.-grad fra University of North London. Han ble den fjerde Children's Laureate i 2007, og har både da og tidligere besøkt skoleklasser i stort omfang. 
Rosen har vært programleder for BBC Radio 4 programmene «Word of Mouth» og «Treasure Islands». I England er han også kjent som republikaner, som spaltist i avisen Socialist Worker
og som listekandidat for det lille venstrepartiet Respect. 
Han har skrevet tre bind selvbiografi:  Carrying the Elephant (2002); This Is Not My Nose (2004) og In the Colonie (2005).

Bøker

Han debuterte med skuespillet Backbone på Royal Court Theatre i 1968 mens han fremdeles var student. Den første barneboka var Mind Your Own Business (1974), illustrert av Quentin Blake. Han har skrevet over 140 bøker. Ved siden av bøkene med barnedikt har han skrevet biografier om Shakespeare og Dickens, redigert antologier med andres barnedikt, og skrevet bøker for lærere om barn og litteratur ( Did I Hear You Write? (1989) and A Year with Poetry (1997)).
Hans Sad book (2004) skildrer sorgen over sønnen Eddie, som døde av hjernehinnebetennelse da han var atten. Selv om dette er et uvanlig emne for en barnebok, fikk boka Nestlé Smarties Book Prize i kategorien barnebøker 6-8 år.
Han mottok Eleanor Farjeon Award, og har også fått flere andre priser. Han mottok Ordre des Arts et des Lettres i 2008, og er æresdoktor ved flere engelske universitet. 
På norsk finnes bare Vi skal på bjørnejakt! (2004) og Hvem synger i skogen? (1993).
Aleksandr Bolsjunov

Karriere

Bolsjunov gikk på det russiske stafettlaget som tok sølv under junior-VM på ski 2016 i Râșnov i Romania.
Under U23-VM på ski 2017 Park City i USA tok Bolsjunov gull på både 15 km fri og 30 km duatlon og dessuten sølv på sprint klassisk.
Under Ski-VM 2017 i Lahtis ble Bolsjunov utslått i kvartfinalen på sprinten, og han ble nummer 15 på 30 km duatlon. Han debuterte i verdenscupen med en 9.-plass i sprinten i Drammen 8. mars 2017. 
Han tok sølv på 50 km klassisk fellesstart, lagsprint og stafett samt bronse på sprint klassisk under vinter-OL 2018 i Pyeongchang der han deltok for olympiske utøvere fra Russland. Han tok sin første verdenscupseier da han vant 15 km klassisk i Falun 18. mars 2018. 
Under VM 2019 i Seefeld tok Bolsjunov fire sølv: på 30 km duatlon, lagsprint klassisk, 4 x 10 km stafett og 50 km fristil. Den 9. mars 2019 ble han tidenes yngste vinner av femmila i Holmenkollen. Han vant fem renn og knivet med Johannes Høsflot Klæbo om å vinne verdenscupen sammenlagt sesongen 2018/19, men måtte til slutt se seg slått med 100 poeng. Bolsjunov vant imidlertid distansecupen.
Pungulv

Beskrivelse

Pungulv lignet en hund eller ei hyene, men den hadde et lendeparti som klart skilte den fra canidene. I størrelse var den cirka 100–130 cm lang (snute–halerot) og omkring 60 cm i skulderhøyde. I tillegg kom den stive halen, med typisk 50–65 cm. Vekten lå trolig omkring 20–30 kg for voksne individer. Pelsen var gulbrun og hadde typisk 13–21 sorte tverrgående striper over ryggen, lendet og den tykke haleroten. Stripen rakk til midt på flankene eller lårene.

Utbredelse

Opprinnelig levde det pungulv over store deler av Australia og på Tasmania, men på fastlandet ble de fortrengt av de australske dingoene som fulgte med aboriginene fra nord. På Tasmania utnyttet arten de fleste typer habitat, men den var fraværende i den tette tempererte regnskogen i sør-vest. Arten jaktet solitært eller parvis og hovedsakelig om natten, og dyra brukte trolig luktesansen til å lokalisere byttedyrene. Geometrien i albueleddene antyder at pungulven angrep byttet oftere fra bakhold enn gjennom forfølgelse. Tidligere analyser av tannsettets morfologi har antydet at typiske byttedyr veide omkring 1–5 kg, selv om man vet at den også tok tildels mye større byttedyr. Analyser av skallens mekaniske funksjoner antyder at pungulven jaktet på byttedyr som var mindre enn den selv, mens en annen antyder det motsatte.
Man regner med at pungulven døde ut på fastlandet rundt år null, men på Tasmania levde de i beste velgående fram til den britiske koloniseringen. Pungulven kom i konflikt med bøndene fordi den jaktet på sauer, men det kan ha vært en kombinasjon av jakt og sykdom som til slutt utryddet den.
Den siste kjente pungulven døde i fangenskap i Hobart Zoo på Tasmania den 7. september i 1936, selv om det har angivelig vært flere observasjoner etter dette tidspunktet. Det finnes imidlertid ingen håndfaste bevis for at pungulver har eksistert etter denne datoen.
Australske forskere har forsøkt å klone pungulv fra et foster som har vært lagret i sprit. Dette har vist seg vanskelig på grunn av større DNA-skader enn forventet. Det er likevel håp om at arten en gang i fremtiden kan gjenopplives.
Rolling Stone: De 100 viktigste artistene i brasiliansk musikk

Listen over de 100 viktigste artister i brasiliansk musikk (Os 100 Maiores Artistas da Música Brasileira) ble valgt gjennom en avstemning arrangert av magasinet Rolling Stone Brasil. Utvelgelsen ble gjort av nesten 70 inviterte journalister som en del av to-års-jubileet for publikasjonen i landet, publisert i oktober 2008 .

Utvelgelse

Ifølge pressekontoret til "Rolling Stone" spurte magasinet journalistene om å indikere 25 navn, der de fem første bør være i synkende rekkefølge. Magasinet informerte at det ville vurdere "artista" som alle "artist", "komponist", "tekstforfatter", "musiker" eller "arrangør" koblet til brasiliansk musikk. For rangering av de "maiores" skulle de betrakte de med størst relevans i en "evolusjonær stige" for brasiliansk musikk.
Ambassadør

Ambassadør eller sendemann er et statsoverhodes utsending, vanligvis ansatt på en ambassade. Ambassadører som ikke leder en utenriksstasjon, men har særlig oppdrag kalles ambassadør en mission spéciale. Frem til 1942 var det bare stormakters representanter til andre stormakter som kunne kalle seg ambassadør. Stormakters representanter til andre stater og andre staters representanter ble kalt minister. Det finnes også ambassadører ved FN, NATO og andre internasjonale organisasjoner. Ambassadørens jobb er å ivareta sin nasjons interesser i det landet eller de land han eller hun er utsendt til. Ofte omfatter dette kulturutvekslinger og politiske og økonomiske oppgaver. Ambassadører kan ha bakgrunn som karrierediplomat så vel som politiker.

Ordets opprinnelse

Julius Cæsar skrev i sin bok om gallerne at de kalte sine tjenere ambacti, som på latin i entall ble til ambactus. På fransk utviklet dette seg til ordet «ambassadør». Som lånord i norrønt ble det til ambátt (= tjenestejente), som videreutviklet seg til ordet «embede». På tysk fikk man av samme ordstammen «Amt», som på dansk har betydningen «fylke». Ordene «ambassadør», «amtmann» og «embedsmann» har altså det samme keltiske opphavet, men det første har tatt omveien om fransk, det andre om tysk, mens det tredje er nordisk.

Norske ambassadører

I 1977 hadde Norge 44 utsendte diplomater med ambassadørs rang.
Sunrise (album)

Sunrise er et samlealbum med Elvis Presley, utgitt 9. februar 1999.
Lumadeng-demningen

Lumadeng-demningen er en demning med vannkraftverk under planlegging i provinsen Yunnan i Kina, i elven Nu (Salween) nær Myanmar. Anlegget er svært omstridt. Det ble planlagt igangsatt i 2008, og skal eter tidligere vedtak stå ferdig i 2015. Det er usikkert om tidsplanen vil holdes.
Total effekt blir inntil 2 000 MW, som vil gjøre kraftverket til et av de hundre kraftigste i verden.
Nationaltheatret stasjon (jernbane)

Historie

Før 1980 var jernbanenettet rundt hovedstaden adskilt. Tog vestfra stoppet på Vestbanen, mens tog fra nord, sør og øst terminerte på Østbanen (nå Oslo S). Da Oslotunnelen åpnet ble jernbanenettet bundet sammen og Vestbanestasjonen nedlagt. Samtidig ble Nationaltheatret stasjon åpnet omtrent 500 meter unna. Det ble også bygget en annen stasjon i tunellen, Elisenberg, men denne ble aldri åpnet. 
Opprinnelig hadde stasjonen kun én plattform med spor på begge sider, men i 1999 ble en ny plattform bygget. En inngang mot vest var opprinnelig forutsatt da Nationaltheatret stasjon ble bygd sammen med Oslotunnelen fram mot 1980, men av ulike grunner ble dette utsatt. Først da stasjonen ble utvidet fra to til fire spor på nittitallet, kom også Oppgang vest på plass. Prosjektet ble åpnet i 1998/99. Tidligere kjørte langdistansetog forbi Nationaltheatret uten å stoppe, men fra juni 2006 stopper også noen fjerntog ved stasjonen. Mellomdistansetog, de fleste lokaltog i Oslo-området og Flytoget stopper også på stasjonen.
Den vestre inngangen av stasjonen ble i 2015 hedret med arkitekturprisen Houens Fonds Diplom.

Stasjonsbeskrivelse

Stasjonen har tre innganger: fra krysset Parkveien / Henrik Ibsens gate til vestenden av perrongene, fra Ruseløkkveien, og fra Studenterlunden ved Nationaltheaterbygningen i krysset Frederiks gate / Stortingsgata, de to siste til østenden av perrongene.
Nationaltheatret stasjon ligger 1,4 km fra Oslo S.

Tekniske data

Stasjonen har en total lengde på 966 meter, hvorav 829 meter i berg. Bergartene i området består av skifer og knollekalk. Det ble utført omfattende grunnvannskontroll under anleggsperidoden for å unngå setninger på bygningene over tunnelen.
Bueskyting under samveldelekene 1982

Bueskyting under de britiske samveldeleker  1982. Bueskyting var en av flere sporter under de tolvte samveldelekene som ble arrangert i Brisbane i Australia i perioden 30. september til 9. oktober 1982. Det var første gangen som bueskyting var med på programmet i Samveldelekene. I lekene i 1982 ble det konkurrert i fire øvelser i bueskyting, en individuell og en lagkonkurranse for menn og detsamme for kvinner. Canada ble beste nasjon med seks gullmedaljer foran India med tre.
Normann Aanesland

Bakgrunn

Han er fra gården Aanesland i Birkenes (tidligere Vegusdal) kommune. Gården ligger ca. 2 mil nord for Birkeland sentrum. Han er den eldste av fem søsken etter gårdbruker Are Aanesland (f. 1904, d. 1973) og Guro (f. Løland) (f. 1906, d. 1994). Giftet seg i 1961 med agronom Elisabeth Ella Broch (25.8.1937 – 8.2.1992). De fikk tre sønner: Steinar Broch (f. 1962), Audun (f. 1964) og Kjetil (f. 1979).
Grunnmurspapp

Grunnmurspapp er en tykk asfaltpapp som legges mellom grunnmuren og svillen i en vegg av bindingsverk som fuktsperre mellom mur og trevirke. Grunnmurspapp selges på rull i bredder som passer til vanlige svillebredder. Den rulles ut på murkronen etter at grunnmuren er ferdig, enten den er støpt av betong eller av murverk.
Jacques Bonsergent (Paris Metro)

Jacques Bonsergent er en stasjon på metroen i Paris.
Stasjonen betjener linje 5.
Voll Idrettslag

Fotball

A-laget i fotball spiller i 2011 i 4. divisjon.
Tiltrotor

En tiltrotor er en rotor som kan tippes (tiltes) for oppdrift og fremdrift. Luftfartøyer med tiltrotor kombinerer helikoptrenes manøvrerbarhet med propellflyenes hurtighet.
For vertikal flyvning tippes rotoren slik at den blåser nedover og dermed sørger for oppdrift. I denne formen fungerer luftfartøyet i bunn og grunn som et helikopter. Etterhvert som luftfartøyet vinner høyde blir rotoren tippet slik at den blåser bakover, til slutt vinkelrett med bakken. I denne konfigurasjonen fungerer luftfartøyet som et propellfly der vingene sørger for oppdriften.
Erik Midtgarden

Spillerkarriere

Før sesongen sesongen 2005 ble han hentet opp til Odd Grenlands A-tropp fra egen juniorstall, og ble toppscorer for andrelaget i 2. divisjon med tolv scoringer. Han fikk også tre innhopp for klubben i Tippeligaen, og scoret for A-laget i 1. runde i cupen mot Langesund-Stathelle Fotball. Sesongen 2006 var han på utlån til Pors Grenland. Kontrakten med Odd gikk ut etter sesongen, og selv klubben uttrykte ønske om å ha ham med videre valgte han å gå til den nyopprykkede adeccoligaklubben Notodden FK.

Mjøndalen

I sesongene 2009 og 2010 spilte han for Mjøndalen i Adeccoligaen. I Mjøndalen etablerte Midtgarden seg som en målfarlig «potet» med et to-sifret antall scoringer begge sesonger. Han utmerket seg som en straffeskytter som alltid scorer, i tillegg til en spiller som kunne avgjøre kamper. Den 3. januar 2011 skrev han under for sin tidligere arbeidsgiver, eliteserieklubben Odd Grenland, og sommeren samme år ble han klar for Vitesse, med en utlånsavtale til FC Flora Tallinn ut året. Dessverre, ble ikke avtalen slik som avtalt. Lønnsutbetalinger og kontrakter som var lovet ble ikke overholdt, og han valgte deretter Lillestrøm som sin neste arbeidsgiver.
Høsten 2012 var Midtgarden tilbake i Mjøndalen. Allerede i sin første kamp borte mot Sandefjord, smalt han inn et mål i krysset fra ca. 30 meter. Midtgarden fikk 13 kamper, og scoret 10 mål.

Lillestrøm

Den 2. november 2011 ble det klart at Midtgarden hadde signert en kontrakt med Lillestrøm Sportsklubb, som strekker seg ut 2013-sesongen. Han fikk sin første trening med LSK da klubben begynte sin sesongoppkjøring den 9. januar 2012.

Internasjonal karriere

Midtgarden debuterte for U21-landslaget den 5. oktober 2006 i en kamp mot Danmark, hvor han scoret et av Norges mål. Han har totalt fire kamper, og to skåringer for U21-landslaget.
Lundeborg-vrakene

Lundeborg 1

Det første skutevraket som ble oppdaget av dykkere i 1973, muligens forlist fordi det var for tungt lastet med en last på 12 000 stein av type vingetegl med en sammenlagt vekt på 36 tonn. Denne lasten tronet på bunnen hvor vraket var funnet, og dateringen på grunnlag av identifisering av gjenstander viser at fartøyet kan ha forlist mellom 1615 og 1659. Undersøkelsene i 1979-1981 påviser et bunnparti med syv bordganger i styrbordsside og fem bordganger i babordsside samt en del av kjølen og spantene.
Det var ca. 16 meter langt og 4-5 meter bredt med et skarpt undervannsskrog, for det mest oppført i furu og eik. En rekonstruksjon av utseendet er mulig, for det var et seilfartøy med en til to master og som kan ha hatt tre tverrbjelker midtskips hvor det åpne lasterommet rommet den tunge lasten. Det hadde et halvdekk i akterskipet, men funn av brukgjenstander og knokler i forskipet viser at kabyssen og mannskapets oppholdsstedet muligens satt forrest i skipet.
Det er ikke mulig å bestemme skipets egentlige type, om det er en skute med én mast eller en krejer eller stangkrejer med to master. Funn av rester fra riggingen viser at seilfartøyet hadde et råseil, og rester etter en robåt viser at det hadde båt med seg.

Lundeborg 2

Det andre vraket ble oppdaget av dykkere fra Langelands Museum i 1981 ikke langt fra det første vrakstedet, og ble også undersøkt. Lite er bevart av dette vraket, bare en 4,35 meter lang og 1,8 meter bred side av styrbordssiden med fem spanter og syv bordganger har blitt oppdaget og undersøkt. Men det viser at fartøyet som hadde forlist bare 100 m fra det første vrakstedet, var noe større med en lengde på 15-20 meter og en bredde på 4-6 meter. Det var et klinkbygget seilfartøy helt oppført i eik.
Dateringen viser at fartøyet formodentlig stammet fra før 1659 ettersom det har en last som besto av flere munkestein, men i mindre mengder. Det var et meget drektig fartøy med et bredt og rommerlig midtskip for lasten. Formodentlig var det en skute.
Oiceaca

Utseende

En nokså liten, bred, brunlig trebukk med lyse tegninger. Antennene er kortere enn kroppen. Pronotum er tønneformet, dekkvingene jevnbrede.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i Brasil.
Chenonetta

Biologi

Artene i denne slekten var utbredt på New Zealand og i Australia, inkludert på Tasmania og trolig øyene i mellom. C. finschi (finschand), som levde på New Zealand, ble trolig jaktet til utryddelse i cirka 1760. Trolig kan polynesiarotte (Rattus exulans) også ha vært en medvirkende årsak til at arten døde ut.
Pardubice

Historie

Byen ble grunnlagt rundt 1340, men det hadde vært et kloster her siden tidlig på 1200-tallet.
Pardubice har et gammelt sentrum med mange restauranter. Her finner en også et gammelt tårn og et nylig renovert slott. Arnošt av Pardubice, den første erkebiskopen i Praha, var født i Pardubice i 1297.

Næringsliv

Pardubice er en viktig industriby, og her finnes blant annet en kjemisk fabrikk (som produserer Semtex, et plastisk eksplosiv), et oljeraffineri, en fabrikk for tungt maskineri og elektronisk utstyr.

Annen informasjon

Siden 1874 har det blitt arrangert et svært kjent hesteløp her, Velká Pardubická. Det er sagt at dette er det hardeste hesteløpet på kontinentet. En annen sportsbegivenhet som blir arrangert her er det årlige speedwayløpet Golden Helmet of Pardubice. Løpet har blitt arrangert siden 1929 og har deltagere fra alle verdenshjørner.